เตือนรับมือบาทอ่อนยาว
แบงก์แนะผู้นำเข้า-ส่งออก รับมือเงินบาทอ่อนค่ายาวเกินคาด
9 ก.ย. 2558

แบงก์แนะผู้นำเข้า-ส่งออก รับมือเงินบาทอ่อนค่ายาวเกินคาด
นายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า การอ่อนค่าของเงินบาทลงมาอยู่ระดับต่ำกว่า 36 บาท/เหรียญสหรัฐในขณะนี้ เป็นผลจากปัจจัยในต่างประเทศเป็นหลัก อาจจะไม่ใช่ภาวะชั่วคราวเหมือนที่เคยคาดการณ์
“เงินบาทมีแนวโน้มจะอ่อนในระยะยาว เพราะมันเกิดจากปัจจัยต่างประเทศที่ยังแก้ไขไม่ได้ ซึ่งก็ไม่เป็นไร คงไม่เสียเปรียบทางการค้า ถ้าเงินบาทเรายังอ่อนตามสกุลภูมิภาค ไม่แข็งกว่าหรืออ่อนค่ามากกว่าเพื่อน การอ่อนค่าลงรอบนี้ไม่ได้สะท้อนจากปัจจัยในประเทศเลย”นายเชาว์ กล่าว
นายธิติ ตันติกุลานันท์ ผู้บริหารสายงานธุรกิจตลาดทุน ธนาคารกสิกรไทย แนะนำว่า ผู้นำเข้าควรต้องซื้อประกันความเสี่ยงอัตราแลกเปลี่ยน เนื่องจากค่าเงินบาทยังมีทิศทางผันผวนไปจนถึงปีหน้า
นายธิติ กล่าวว่า สิ้นปีนี้คาดว่าค่าเงินบาทมีแนวโน้มอ่อนค่าลงแตะที่ระดับ 36.75 บาท/เหรียญสหรัฐ  เนื่องจากตลาดคาดการณ์ว่าธนาคารกลางสหรัฐ (เฟด) เตรียมปรับขึ้นอัตราดอกเบี้ย 0.25% ในการประชุมเฟดวันที่ 16-17 ก.ย.นี้
นายกอบศักดิ์ ภูตระกูล ผู้ช่วยผู้จัดการใหญ่ ธนาคารกรุงเทพ กล่าวว่า ค่าเงินบาทในขณะนี้ยังถือว่าสอดคล้องกับพื้นฐานเศรษฐกิจ แต่ก็ต้องยอมรับว่ามีผู้ได้รับผลกระทบ  เช่น ผู้นำเข้า การท่องเที่ยวที่พาคนไทยออกไปเที่ยวต่างประเทศส่วนผลกระทบต่อการเร่งลงทุนของภาครัฐ ที่อาจทำให้ต้นทุนการนำเข้าเครื่องจักรและวัตถุดิบแพงขึ้นนั้น มองว่าคงกระทบไม่มากนัก